Skallagrímsmenn máttu þola stórt tap á heimavelli gegn toppliði KR í Dominos deild karla í körfubolta í gærkvöldi . Lokatölur leiksins urðu 65 : 109 fyrir Vesturbæingana sem áfram eru taplausir í deildinni . Borgnesingar léku án lykilmanna sinna í leiknum , þeirra Páls Axels Vilbergssonar og Oscars Bellfield sem eru að glíma við meiðsli og Grétars Inga Erlendssonar sem staddur var erlendis . Skallagrímsmenn mættu því vængbrotnir til leiks . Engu að síður barðist liðið vel og stóð í firnasterku liði gestanna framan af í fyrri hálfleik . Staðan að loknum fyrsta leikhluta var 19:15 fyrir gestina og í hálfleik 50 : 37 . Seinni hálfleikur var síðan eign KR-inga sem réðu lögum og lofum á vellinum og uppskáru verðskuldaðan sigur . Skipting stiga milli leikmanna Skallagríms liggur ekki fyrir þar sem einhver misskráning var í tölfræðiskráningu . Þrátt fyrir tapið eru Skallagrímsmenn áfram í 10. sæti Dominos deildarinnar með fjögur stig . Liðið á eftir að leika tvo leiki áður en jólahátíðin gengur í garð . Næsti leikur þess fer fram í Hafnarfirði gegn Haukum föstudaginn 13. desember og sá síðasti fyrir jól gegn Grindavík á heimavelli sunnudaginn 15. desember .